Mikkel Dencker (DF), 2013-04-09:
Jeg har selv haft lejlighed til at være medlem af den valgretskommission, som Dansk Ungdoms Fællesråd nedsatte her for et par år siden, og det har da været et interessant arbejde at være med i den.
Den store overskrift over arbejdet i Valgretskommissionen var netop, som den foregående ordfører var inde på, spørgsmålet om nedsættelse af valgretsalderen til enten 16 eller 17 år.
Det var ganske rigtigt noget, der ikke kunne skabes flertal for i Valgretskommissionen, og jeg var selv en af dem, der stemte imod at anbefale til Folketinget at indføre valgret for 16- eller 17-årige.
Det er simpelt hen ud fra den holdning, vi har i Dansk Folkeparti, nemlig at valgretsalderen skal følges ad med myndighedsalderen, og der er allerede givet gode eksempler her fra talerstolen på, hvorfor det er en god idé, at de to aldre følges ad.
Det ville jo være sammenhængen, hvis man indførte valgret for 16-årige uden en samtidig nedsættelse af myndighedsalderen.
Det hænger slet ikke sammen, og vi mener, at alderen skal være 18 år fremadrettet.
Så vil jeg sige, at Valgretskommissionen ser det som et formål i sig selv at engagere flere unge mennesker i politik.
Det kan der såmænd også være mange gode grunde til at gøre.
Det er så også et faktum, at den stiger, når man bliver lidt ældre og man kommer ind i en anden livsførelse, når man passerer omkring de 30 år.
Selv kan jeg jo sige, at jeg tror, at det måske hænger sammen med, at mange unge er under uddannelse i 20'erne og ikke gør brug af ret mange af samfundets velfærdsgoder, og at interessen for at bruge velfærdsgoder stiger, når man når en vis alder og begynder at stifte familie og derfor begynder at bruge flere af de her goder.
Så stiger interessen også og derfor måske også valgdeltagelsen.
Så vi ser det ikke som noget problem på langt sigt, at der er en bestemt aldersgruppe, som stemmer lidt sjældnere, end de lidt ældre borgere gør.
Vi tror, at det er en interesse, der vil komme med tiden.
Skulle man endelig pege på, at der er tale om en lav valgdeltagelse på nogle områder, hvor der måske burde gøres noget mere ved det, kan man pege på kommunalvalgene, hvor det jo er omkring to tredjedele af vælgerne, der benytter deres stemmeret.
Det er i sig selv en ret lav valgdeltagelse, når man tænker på, at kommunerne har ret stor indflydelse på, hvilke velfærdsydelser den enkelte borger er omfattet af.
I Dansk Folkeparti mener vi, som jeg allerede har nævnt tidligere her i debatten, at vi ikke ser det som noget succeskriterie i sig selv at få en så høj valgdeltagelse som muligt for unge.
Det handler for os mere om at få skabt en interesse for vores demokrati og for vores samfund, og deraf tror vi så også, at der kommer en højere valgdeltagelse som et resultat af en større interesse.
Derfor er vi med i det forslag til vedtagelse, som hr. Simon Kollerup læste op lige før, og som netop går ud på at anbefale regeringen at tage initiativer, der kan øge interessen og deltagelsen hos unge mennesker i selve demokratiet og i samfundsforholdene.
Så tror vi, at valgdeltagelsen følger efter af sig selv.
Så vi vil sige, at vi vil se med et åbent sind på, hvad regeringen kunne finde på at komme med af forslag som en udmøntning af det, der er blevet foreslået af Valgretskommissionen, og så vil vi tage stilling fra sag til sag, om vi synes, at det er gode ideer, som regeringen vælger at foreslå.